<classify> IMEBAINIKA kuwa mtaa wa Gowalema uliopo Kata ya Mwembesongo mjini Morogoro, umepata pigo kubwa kutokana na ajali ya kulipuka kwa lori la mafuta, ambapo imeelezwa kuwa vimetokea vifo vya watu 17.Mtaa mwingine ambao nao umepata pigo na kuibua vilio katika maeneo mbalimbali ni mtaa wa Mzambaraumi mjini Morogoro, ambapo kumetokea vifo vya watu wawili na idadi kubwa ya wakazi wake kujeruhiwa vibaya na moto.Diwani wa Kata ya Mwembesongo, Ally Kalungwana alithibitisha taarifa hiyo kutokana na ajali hiyo kutokea katika eneo lake la utawala.Alisema wengi wa waliopoteza maisha ni vijana, ambao wanafanya shughuli jirani na eneo la tukio.Alisema katika mtaa huo wa Gowalema, vimetokea vifo vya watu 17 na mtaa wa Mzambaraumi watu wawili.Alisema jana ndugu wa waliopoteza maisha, walikuwa wakifanya vikao vya kujadili namna ya kutambua maiti za ndugu zao lakini pia namna ya kuwazika, ambapo walifikia maamuzi ya maiti hao wazikwe na serikali.Wananchi wengi waliokufa ama kujeruhiwa ni kutoka Kata ya Mwembesongo na eneo la Msamvu, ambapo kuna Stendi Kuu ya Mabasi na ndipo vijana wengi wanajishughulisha hapo, na kuna watu wa tabia mbalimbali na ni waathirika wakuu wa tukio hili, alisema Kalungwana.Alisema kutokana na idadi hiyo kubwa ya watu kufariki dunia, nyumba nyingine kulikuwa na maturubai yanayoashiria kuwepo kwa msiba na kuwa vigumu kwa majirani kujigawa katika kutoa pole kwa wafiwa.  <topic>: KITAIFA 